Jørn Jespersen (SF), 1999-03-17:
»Mener ministeren, at MD Foods har misbrugt sin dominerende stilling på det danske mælkemarked til gennem priskrig m.v. at tvinge Kløver Mælk ind i en fusion, og vil ministeren opfordre konkurrencemyndighederne til at gribe ind over for dette misbrug?« Skriftlig begrundelse
Flere andelshavere, bestyrelsesmedlemmer, medarbejdere m.fl. i Kløver Mælk mener, at MD Foods gennem brug af ufine metoder har fremtvunget fusionen mellem de to store mejerivirksomheder.
Brug af sådanne metoder er udtryk for et groft misbrug af dominerende stilling.
Det er vigtigt, at konkurrencemyndighederne tager stilling til dette spørgsmål og til, hvad konsekvenserne skal være, for selv om konkurrencelovgivningen i Danmark ulykkeligvis mangler bestemmelser om fusionskontrol, må det antages, at fusioner, der er et resultat af misbrug af dominerende stilling, er i strid med lovgivningen.
Ja, men jeg kan forstå, at ministeren bekræfter
, selv om hun ikke er så begejstret for at sige det, at det er hensynet til Venstre og andre borgerlige partier, som gør, at vi ikke kan få konkurrence på det her marked og dermed sikre fordel for forbrugerne.
Det synes jeg er en interessant konklusion.
Der er overhovedet ingen modsætning i mit ønske om både at få denne her sag indbragt for EU-Kommissionen med henblik på en vurdering og samtidig ønske at få en fusionskontrol generelt i Danmark.
Det er der ikke, fordi det jo er hovedreglen, at EU kun tager sager op, når de fusionerede selskaber har en omsætning på over ca. 37 mia. kr.
Og så har man en undtagelse, der gør, at ministeren kan bede om at få EU til at tage sagen op, når den ligger under.
Det burde være helt automatisk, at der er en myndighed, som går ind og vurderer fusioner, om de skaber en uheldig monopolsituation, om der skal stilles betingelser eller ligefrem nedlægges et forbud.
Fordi på en lang række områder, hvor fusioner er under 37 mia. kr. og derfor ikke automatisk er omfattet af EU's regler, kan der jo sagtens være tale om, at man skaber monopollignende tilstande og dermed svækker konkurrencen og forbrugernes position.
Så det hænger helt godt sammen.
Jeg skal så bare spørge: Hvor længe vil ministeren vente med at lave en vurdering af det her område?
Hvor længe vil man være bundet af det her løfte til borgerlige partier, der ikke ønsker konkurrence?
Hvor mange fusioner skal vi have, som er problematiske, før ministeren vil begynde at tænke socialdemokratisk igen på det her område og tage sagen op til overvejelse?
Hvad skal der i øvrigt til for, at ministeren begynder at leve op til det, som Socialdemokratiet mente, da man forhandlede den gamle konkurrencelov?
Hvor længe skal vi være bundet af det her løfte til borgerlige partier?
Jamen jeg kan da bekræfte, at jeg meget gerne havde set, at erhvervsministeren allerede på nuværende tidspunkt var i stand til at sige noget overordnet om, hvad det var for betingelser, der i givet fald skulle stilles.
Jeg synes godt, ministeren kunne sige, at der skal sikres en frihed fra leverandørside til at levere til det mejeri, man har lyst til.
Jeg synes godt, ministeren kunne have sagt, at der skal sikres en mulighed for, at de små mejerier, som nu skal stå for konkurrencen, har en mulighed for at få leveret mælk, der ikke bliver ødelagt af monopolet.
Jeg synes godt, ministeren kunne have sagt, at vi skal have kigget på Mejeriforeningens virke.
Jeg synes godt, ministeren kunne have nævnt, at de klausuler, der bliver lagt på nedlagte mejerier, skulle vurderes.
Jeg synes godt, ministeren kunne have sagt, at de små og mindre butikker skulle have en forsyningssikkerhed osv. Jeg har bare konstateret, at det føler ministeren sig ikke i stand til på nuværende tidspunkt, og derfor spørger jeg bare, om ministeren vil give den garanti, at når beslutningsgrundlaget foreligger og Konkurrencestyrelsen har undersøgt sagen, så vil ministeren love at tage stilling til, om et forbud efter hendes mening er nødvendigt, eller om de betingelser, der i givet fald er nødvendige at stille, er blevet stillet og indgår i aftalen. Det er bare det politiske løfte om, at ministeren vil leve op til det ansvar, som vi er enige om hun har, jeg godt kunne tænke mig at få.